กกต. ชี้แจงงบประมาณ 1,300 ล้านบาท ในการเลือก ส.ว.จากกลุ่มสาขาวิชาชีพใช้จริงเพียง 463 ล้านบาท หลังโดนโจมตีไม่คุ้มค่า แต่ไม่อธิบายงบฯ ที่เหลือหายไปไหน
สำนักงานคณะกรรมการการเลือกตั้งออกเอกสารชี้แจง การใช้งบประมาณ 1,300 ล้านบาท ในการจัดให้มีการเลือกสมาชิกวุฒิสภา หลังมีกระแสวิจารณ์ว่าไม่คุ้มค่ากับงบประมาณที่เสียไป โดยในเอกสารระบุว่า ค่าใช้จ่ายจริงที่มีขึ้นจากการจัดให้มีการเลือกสมาชิกวุฒิสภา ในส่วนของสำนักคณะกรรมการการเลือกตั้ง ทั้งส่วนกลาง และสำนักงานคณะกรรมการการเลือกตั้งประจำจังหวัด จำนวน 77 แห่ง รวมทั้งหน่วยงานสนับสนุนบางหน่วยแล้ว เป็นเงินทั้งสิ้น 463,216,080.05 บาท ซึ่งเป็นค่าใช้จ่าย เพื่อการดำเนินการตามกระบวนการและวิธีเลือกสมาชิกวุฒิสภาที่ได้กำหนดไว้ในรัฐธรรมนูญแห่งราชอาณาจักรไทย พุทธศักราช 2560 และพระราชบัญญัติประกอบรัฐธรรมนูญว่าด้วยการได้มาซึ่งสมาชิกวุฒิสภา พ.ศ.2561 ตั้งแต่ระดับอำเภอ ระดับจังหวัด และระดับประเทศ         สำหรับกระแสวิจารณ์เรื่องการใช้งบประมาณจัดให้มีการเลือกสมาชิกวุฒิสภาเกิดขึ้น หลังจาก คสช.แต่งตั้งวุฒิสภาทั้ง 250 คน โดยไม่ได้มีการแยกแยะว่าการใช้งบประมาณ 1,300 ล้าน เป็นค่าใช้จ่ายในส่วนของ กกต. ที่จัดให้มีการเลือกตั้งกันเองในกลุ่มสาขาวิชาชีพให้เหลือ 200 คน แล้วเสนอรายชื่อให้ คสช.คัดเลือกเหลือ100 คน เป็นตัวจริง 50 คน และสำรอง 50 คน  อีกส่วนหนึ่งมาจากคณะกรรมการสรรหาที่ คสช.ตั้งขึ้นเสนอชื่อให้ คสช.เลือก 400 คนเหลือ 194 คน  #กกต.   #สมาชิกวุฒิสภา #สำนักข่าว #กรมประชาสัมพันธ์